**Megújuló közintézmények a Pongrác lakótelepen**

Kőbánya vezetése folytatja a városrész rehabilitációját

**A Pongrác lakótelep fejlesztésének folytatásaként korszerűsíti a Kőbányai Önkormányzat a Gyöngyike Óvoda és Gyöngyike Bölcsőde, a Gyermekek Átmeneti Otthona, valamint a Pongrác Idősek Klubja ingatlanegyüttesét. Az első ütemben elkészült az óvoda és bölcsőde hőszigetelése, a hozzájuk tartozó zöldterületek rendezése, a bölcsődei játszóudvar felújítása, az idősek otthonában pedig cserélték az elavult nyílászárókat. *„A Kőbányai Önkormányzat kiemelt feladatának tartja a városrehabilitációt. Maga a Pongrác-lakótelep 2010 után egy több mint 1 milliárd forintos beruházással megújult. A fejlesztést az intézmények korszerűsítésével folytatjuk az itt lakók életminőségének javítása érdekében. Emellett az önkormányzat a társasházi fejlesztésekhez is hozzájárul, idén Kőbányán 222 társasház, köztük Pongrác-telepi lakóközösség jutott 489 millió forint támogatáshoz.”* – mondta az átadás után D. Kovács Róbert Antal polgármester. A naponta több mint 200 gyermek és idős ellátását biztosító Pongrác-telepi intézményegyüttes felújítására nettó 144 millió forintot fordít Kőbánya.**

Négy intézményt - a Gyöngyike Óvodát és Bölcsődét, a Gyermekek Átmeneti Otthonát, valamint a Pongrác Idősek Klubját – magába foglaló ingatlanegyüttes korszerűsítésével folytatódik a Pongrác lakótelep fejlesztése Kőbányán. Mind a négy intézmény homlokzatát és padlásfödémét hőszigeteléssel látják el, cserélik a korszerűtlen homlokzati nyílászárókat, kültéri lámpatesteket, emellett megújul az intézményegyütteshez tartozó zöldterület, az akadálymentességet és biztonságot új térkőburkolat és korlátok segítik, a bölcsőde játszóudvarára pedig biztonságos, az uniós előírásoknak megfelelő eszközök kerülnek. Az első ütemben az óvoda és a bölcsőde hőszigetelése, a hozzájuk tartozó zöldterületek megújítása és rendezése, valamint a bölcsődei játszóudvar felújítása készült el, az idősek otthonában pedig cserélték a korszerűtlen nyílászárókat. A naponta több mint 200 gyermeket és idős embert ellátó intézményegyüttes energetikai korszerűsítésére és felújítására nettó 144 millió forintot fordít Kőbánya, a teljes beruházás november 28-ára készül el.

*„A Kőbányai Önkormányzat kiemelt feladatának tartja a városrehabilitációt. Maga a Pongrác-lakótelep 2010 után egy több mint 1 milliárd forintos beruházással megújult. A fejlesztést az intézmények korszerűsítésével folytatjuk az itt lakók életminőségének javítása érdekében. Emellett az önkormányzat a társasházi fejlesztésekhez is hozzájárul, idén Kőbányán 222 társasház, köztük Pongrác-*telepi lakóközösség *jutott 489 millió forint támogatáshoz*.” – mondta az átadás után D. Kovács Róbert Antal polgármester.

A Pongrác lakótelep rehabilitációja, a városrész fejlesztése 2010-ben kezdődött. 2015-ig 1,2 milliárd forintot fordított rá a kerület. Az akkori ütemben 20 társasház, benne 74 szociális bérlakás újult meg, korszerűsítették – egyebek mellett - az óvodát, bölcsődét, az orvosi rendelőt és a közvilágítást, a megújított közterületek védelmében pedig a kerület térfigyelő kamerákat helyezett ki.